Reën kom, maar vir talle te laat – praag.co.za
Reën kom, maar vir talle te laat
Goeie reënbuie in groot dele van die Vrystaat die afgelope week het welkome verligting vir talle boere gebring al het droogtetoestande reeds sy tol op baie somergewasse, veral mielie-oeste geëis, het OFM berig.
'n Gemengde boer van Bothaville, Christiaan Bouwer, sê die afgelope week se reën help baie vir weiding en dele in die distrik kan baat daarby. Hy sê egter die reën het té laat gekom vir 'n groot deel van sy mielie-oes omdat daar nie vol bestuiwing weens die droogte en hitte plaasvind het nie.
Sy sonneblom-oes het ook skade gely, terwyl die reën wel vir sy grondbone, wat nog groen en welig is, gehelp het.
Bouwer meen die hele distrik het sowat 50% droogteskade.
Volgens hom is dit die eerste keer sedert Kersfees dat dit goed in die distrik gereën het.
Intussen voorspel die Nasionale Weerdiens in Bloemfontein nog reën oor die naweek vir sentraal-Suid-Afrika. Daar is 'n 60% kans op reën môre en Saterdag vir die hele Vrystaat, terwyl daar 'n 30% kans op reën vir Noordwes is. In die oostelike deel van die Noord-Kaap is daar 'n 30% kans op reën tot Sondag.
Skrywer praagGepubliseer op 27 Februarie 2015 Kategorieë Nuus, Suider-AfrikaSleutelwoord droogteskade, gewasse, mielieoes, reén, Vrystaat, weiding